Bejaardes op Moedersdag vermoor: 'Ek gaan julle vir altyd mis' | Maroela Media
Bejaardes op Moedersdag vermoor: 'Ek gaan julle vir altyd mis'
Fanie en Colleen Engelbrecht. Foto: Via Facebook
Die polisie is steeds op soek na 'n groep verdagtes wat 'n bejaarde egpaar Sondag op Moedersdag helder oordag op hul plaas in Gauteng aangeval en vermoor het.
Jaco Mulder, die VF Plus-provinsiale leier vir Gauteng, het Maandag in 'n verklaring gesê die plaaslike regering faal sy inwoners nadat Colleen (74) en Fanie (78) Engelbrecht van die plaas Welgevonden naby Poortjie aan die Wes-Rand op hul plaas vermoor is.
"Mnr. Engelbrecht se keel is na bewering gesny en me. Engelbrecht is met 'n strykyster se koord verwurg," het Mulder gesê.
Kapt. Kay Makhubele, woordvoerder van die polisie, het Sondag die aanval aan Maroela Media bevestig. Hy het gesê die verdagtes het onder meer handwapens en huishoudelike ware tydens die aanval gesteel.
"Ná talle gesprekke en beloftes deur mnr. David Makhura, die Gautengse premier, en me. Sizakele Nkosi-Malobane, die provinsiale LUR vir gemeenskapsveiligheid, is die publiek se geduld vinnig besig om 'n versadigingspunt te bereik," het Mulder gesê. "Die polisie se jare lange gebrek aan misdaadintelligensie, en populistiese uitsprake deur ANC- en EFF-politici, skep die klimaat vir burgerlike ongehoorsaamheid."
Mulder het gesê dit is tyd dat die ANC-regering tydens die 2019-verkiesing uit die kussings gelig word en vervang word met 'n veelparty-koalisie. "Die VF Plus doen intussen 'n beroep op die inwoners van Gauteng om by hul plaaslike beveiligingsaksies betrokke te raak," het hy gesê.
Tessa Engelbrecht, een van die egpaar se kleindogters, het intussen in 'n hartroerende huldeblyk op haar Facebook-blad gesê: "Oupa, Ouma… Ek het geen woorde nie. Ek weet nie hoe gaan ek kan aanbeweeg sonder julle nie. Julle was die beste ouma en oupa waarvoor enige kleinkind nog ooit kon vra en ek was so lief vir julle. Ek gaan julle vir altyd mis. Julle is vir altyd in ons harte."
Makhubele het gesê die Orange Farm-polisie ondersoek twee aanklagte van moord en 'n aanklag van huisroof. Niemand is nog in verband met die aanval in hegtenis geneem nie.
Marius Müller, nasionale operasionele koördineerder van AfriForum, het Maandag aan Maroela Media gesê die Engelbrecht-egpaar se moorde bring die totale hoeveelheid mense wat sedert die begin van die jaar landswyd op plase vermoor is, op 23 in 178 plaasaanvalle.
Foto's: Talle beseer toe koeldrankvragmotor, ander bots
Twee metrobeamptes vas oor 'omkoopgeld'
Baie sterkte aan die familie!!!! Dis brutaal om mense so aan te hou uitmoor dis tyd dat ons opstaan teen die moirder ek is n Suid-Afrikaanse burger het ook die reg om in vrede in die land te kan lewe
Dit wil voorkom of daar tyd gekoop word met gesprekke en onderhandelings. Minder praat, meer doen.
Suid-Afrika, jou grond het in 'n tragedie verander. My hart bloei vir jou erge verliese.
Ai tog hoeveel mense moet nog vermoor word in die land??
Regering moet begin werk maak.
Maar ja hulle sit net en vryf hul hande.
Doen iets liewe hemel, dis mense se lewens wat verwoes word.
Dit is erger as die doodstraf wat die regering afgestel het.Bring dit terug en sorg dat die polisie hul werk doen.
Al dsn nie,bring die weermag terug laat hulle orde skep want heel duidelik kan die polisie nie en wil ook nie.
Daarom neem die publiek al reg in eie hande om die wat jou aanval dood te skiet want niemand gaan jou help in die vrot land nie!!!!!!